b'\n_START_ARTICLE_\nGeorgi Bon\xc4\x8dev\n_START_PARAGRAPH_\nGeorgi Bon\xc4\x8dev (bug. \xd0\x93\xd0\xb5\xd0\xbe\xd1\x80\xd0\xb3\xd0\xb8 \xd0\x91\xd0\xbe\xd0\xbd\xd1\x87\xd0\xb5\xd0\xb2 \xd0\x9d\xd0\xb8\xd0\xba\xd0\xbe\xd0\xbb\xd0\xbe\xd0\xb2; \xc5\xbderavna, Kotlevsko, 6. kolovoza 1866. \xe2\x80\x93 Sofija, 7. o\xc5\xbeujka 1955.), bugarski prirodoslovac (geolog). Prirodoslovne znanosti u\xc4\x8dio je na Zagreba\xc4\x8dkome sveu\xc4\x8dili\xc5\xa1tu, gdje je polo\xc5\xbeio i doktorat. Disertacija mu je tiskana u Radu (Zagreb, 1893.) pod naslovom: Bichromat kalija\xc2\xa0: Revizija osnih elemenata. Godine 1891./1892. bio je asistentom na Zagreba\xc4\x8dkom sveu\xc4\x8dili\xc5\xa1tu kod prof. Pilara. U Bugarskoj je slu\xc5\xbeio najprije na srednjoj \xc5\xa1koli, a zatim je postao sveu\xc4\x8dili\xc5\xa1nim profesorom u Sofiji i predstojnikom mineralo\xc5\xa1koga, geolo\xc5\xa1koga i petrografskoga zavoda, te seizmografskoga dr\xc5\xbeavnog zavoda. Za Gorjanovi\xc4\x87ev Zbornik napisao je \xc4\x8dlanak Eruptivno stanje u Bugarskoj (Zagreb, 1927.). \xc4\x8clan je bugarske Akademije znanosti kao i nekih inozemnih akademija. Prigodom njegova \xc4\x8detrdesetogodi\xc5\xa1njega znanstvenog rada izdalo je 1933. bugarsko prirodoslovno dru\xc5\xa1tvo njemu u \xc4\x8dast jubilarni Zbornik.'